同趙子雍過朱元益耜樂圃
作者：程俱
朝代：宋

paragraphs: 秋風脫葉盡，弱質例可憎。
樂圃森老木，深蒼欝奔騰。
中有白眉子，貎古心亦澄。
歲寒儷松筠，豈直朱絲繩。
籃輿一尋訪，相攜得良明。
促膝對軟語，沉憂釋春冰。
叢編出奇蹤，璀璨獻與凝。
琱戈及篆鼎，往往見未曾。
慚君傾佳釀，幽亭暮方登。
但怪一林白，孤蟾自東升。
斯須接詩戰，掉鞅苦不勝。
羡子醉經史，吾方着弓矰。
白眼安取轉，尊拳恐相仍。
見子意已足，何須酒如澠。